SET บวกต่อ 27 จุด ทะลุ 1,700 จุด ฟากโบรกฯแนะ 13 หุ้นเด่นน่าลงทุน
SET บวกต่อ 27 จุด ทะลุ 1,700 จุด ฟากโบรกฯแนะ 13 หุ้นเด่นน่าลงทุน โดยดัชนีตลาดหุ้นไทย ณ เวลา 10.46 น. อยู่ที่ 1,706.12 จุด บวก 26.73 จุด หรือ 1.59% สูงสุดที่ 1,706.96 จุด ต่ำสุดที่ 1,690.84 จุด มูลค่าการซื้อขาย 2.1 หมื่นล้านบาท
13 ก.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.46 น. อยู่ที่ 1,706.12 จุด บวก 26.73 จุด หรือ 1.59% สูงสุดที่ 1,706.96 จุด ต่ำสุดที่ 1,690.84 จุด มูลค่าการซื้อขาย 2.1 หมื่นล้านบาท
โดยดัชนีหุ้นไทยยังคงปรับตัวเพิ่มขึ้นอย่างต่อเนื่องตามทิศทางตลาดหุ้นภูมิภาคที่ปรับขึ้นอย่างสดใส ขานรับกรณีที่สหรัฐฯเตรียมจะเปิดเจรจาการค้ารอบใหม่กับจีน ขณะที่ภายในประเทศมีปัจจัยเข้ามาเพิ่มเติม หลังจากที่ราชกิจจานุเบกษาได้เผยแพร่พระราชบัญญัติ (พ.ร.บ.) ประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) และ พ.ร.บ.ประกอบรัฐธรรมนูญว่าด้วยการได้มาซึ่งสมาชิกวุฒิสภา (ส.ว.) แล้ว ส่งผลให้ภาพการเลือกตั้งในประเทศมีความชัดเจนมากขึ้น
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นกว่า 20 จุด เป็นไปในทิศทางเดียวกับตลาดหุ้นในภูมิภาคเอเชียที่บวกได้ค่อนข้างดี หลังจากที่สหรัฐฯกำลังหาทางเริ่มต้นเจรจาการค้าครั้งใหม่กับจีน โดยนายสตีเวน มนูชิน รมว.คลังสหรัฐ ได้ส่งจดหมายไปยังเจ้าหน้าที่จีน เพื่อเชิญให้เข้าร่วมการเจรจาแก้ไขข้อขัดแย้งทางการค้า
นอกจากนี้การเลือกตั้งไทยก็มีความชัดเจนขึ้น จากที่พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ประกอบรัฐธรรมนูญการได้มาซึ่งส.ว. ได้ประกาศลงในราชกิจจานุเบกษาแล้ว ทำให้มองว่าการเลือกตั้งน่าจะเกิดขึ้นได้อย่างช้าสุดกลางเดือนพ.ค.2562 หรือไม่ก็ตามแผนเดิม 24 ก.พ.2562 ซึ่งเป็น Sentiment บวกสร้างความเชื่อมั่นให้กับกองทุน และนักลงทุนต่างชาติ โดยเช้านี้หุ้นที่ขึ้นนำตลาดฯ ก็เป็นหุ้นจำพวก Domestic Plays พร้อมให้แนวรับ 1,685 จุด ส่วนแนวต้าน 1,700-1,705 จุด
 
ขณะที่ นักวิเคราะห์ บล.ทิสโก้ ระบุในบทวิเคราะห์มองเห็นโอกาสในการเทรดดิ้งระยะสั้น หลังการเมืองเข้าสู่โหมดเลือกตั้ง และ SET Index เริ่มรีบาวด์ที่โลว์เดิม 1665 จุด เล็งเป้าขึ้นทดสอบ 1,695-1,705 จุด ผ่านได้มีเป้าหมายถัดไปที่ 1,725-30 จุด ยังเน้นหุ้นอิงเศรษฐกิจในประเทศ หุ้นน่าสนใจเทรดดิ้งระยะสั้น ชอบ AMATA, ANAN, BBL, BJC, CENTEL, CK, CPN, KBANK, ORI, SCB, SCC, STEC, SEAFCO